’n Wok is jou swartpot vir die somer: Jy maak vinnige roerbraaigeregte en ná die tyd is daar net een pan om te was. Hier is ’n paar wenke vir heerlike geregte.
Hitte is noodsaaklik sodat die vog verdamp soos wat die kos gaar word – die vleis en groente moenie stoom nie – dit sal die vleis taai en groente vaal en pap maak.
Indien jy verkies, kan jy die vleis vooraf marineer, maar skep dit uit die marinade en skud die sous af voordat jy dit braai. Voeg dan die sous aan die einde by, en roer dit net vinnig deur voordat jy dit voorsit. Dit keer dat die groente en vleis in die sous kook eerder as braai.
Die meeste mense maak die fout om die vleis te lank te braai. Skep dit uit sodra dit gaar is en laat dit eenkant staan terwyl jy die res van die bestanddele roerbraai. Sodoende bly die vleis sag en sappig – skep dit net voor jy klaar is, weer by die res en roer dit deur.